## Hér á eftir fara þær athugasemdir sem forsvarsmenn bænda á Norðurlandi og víðar, sem halda hryssur til blóðtöku,vilja koma á framfæri vegna draga að reglugerð um blóðtöku úr fylfullum hryssum og nú er í samráðsgátt stjórnvalda.

Fyrst ber að nefna að það eru nokkur vonbrigði að sjá ráðuneytið stökkva á vagn þann sem knúinn hefur verið áfram af hávaða og ósannindum varðandi þá starfsgrein sem kallast blóðtaka úr fylfullum hryssum. Óhróður þessi hefur fengið mikið rými og ekkert verið hirt um staðreyndir eða reynslu af þessari starfsemi, sem staðið hefur yfir í tugi ára. Þá er það með öllu ótækt að setja fram drög að reglugerð nú rétt þegar blóðtaka er að byrja, reglugerð sem hefur að geyma íþyngjandi atriði og kostnaðarauka fyrir bændur. Þá er það gróf aðför að bændum að setja inn í reglugerðina ákvæði um verulega skerðingu á tekjum þessa hóps og erfitt að sjá hvar sæmdarauki ráðuneytisins liggur í því. Það er enn alvarlegra í ljósi þess að bændur hafa nú þegar stofnað til kostnaðar vegna þessarar framleiðslu og það ætti ekki að þurfa að kynna ráðuneytinu hvað sá kostnaður hefur hækkað á síðustu mánuðum.

En hér á eftir fara þær athugasemdir sem við viljum láta frá okkur fara.

3.gr. Hér er sett fram ákvæði um að sækja þurfi um sérstakt leyfi til MAST til að vera með hrossahald til blóðtöku. Við mótmælum því að þessi starfsgrein ein verði sett undir slíkt ákvæði enda hefur gefist vel að viðkomandi tilkynni hrossahald sitt til MAST sem síðan hefur eftirlit með þessari starfsemi sem og öðrum greinum landbúnaðar.

5. gr.f. „**Þeir sem að blóðtökunni koma skulu fá skriflegar  
leiðbeiningar**“. Þar hlýtur að vera átt við að MAST gefi út einhverjar leiðbeinandi vinnureglur, sem ber að fara eftir.

6.gr. „**Hver sá sem heldur hryssur sem ætlaðar eru til blóðtöku skal hafa aflað sér grunnþekkingu á eðli og þörfum hrossa**“. Tekið skal undir að það sjónarmið að sá er heldur hryssur til blóðtöku búi yfir þekkingu og reynslu á dýrahaldi slíkt er ávallt til bóta en útfærslan á því getur verið margvísleg.

8 gr. e) Bændur, sem halda hryssur til blóðtöku, mótmæla því ákvæði, sem er í þessum lið, að einungis megi taka blóð úr hryssum í 6 skipti. Það hafa hvergi komið fram haldbær gögn um að munur sé á ástandi hryssa hvort tekið er úr henni í 8 skipti eða færri. Það er því óeðlilegt að á setja þessa takmörkun og breytingu á núna ekki síst þar sem þessari reglugerð er ætlað að gilda í þrjú ár og greinin höfð á hálfgerðu „skilorði“ á meðan. Ef það er metið svo að þörf sé á fækkun skipta eftir þennan „skilorðstíma“ þá verður að leggja einhver haldbær gögn fram þar um að þeim tíma liðnum. Almennt mun það skoðun bænda, sem halda hryssur til blóðtöku, að hryssur sem skila blóði í 8 skipti séu oft og reynar yfirleitt með betri folöld og í betra ásigkomulagi en hryssur sem skila færri skiptum. Þetta eru sem sagt góðir einstaklingar á allan hátt og hver sem komið hefur nálægt dýrahaldi þekkir og veit að slíka einstaklinga má finna í hverri hjörð, hver sem dýrategundin er. Þá kæmi þessi skerðing niður á afkomu bænda þar sem tekjur þeirra skertust töluvert og þar er sannarlega ekki á bætandi. Bændur mótmæla því harðlega að tekjur þeirra séu skertar bótalaust á þennan hátt, það er, án þess að nokkur gögn liggi fyrir.

8 gr.g) Hér gefur að líta ákvæði að ekki megi taka blóð úr hryssum fyrr en 4 vetra að aldri. Hvaða rök fylgja því að það megi hafa þriggja vetra hross undir hnakk og beisli og hafa hryssur fylfullar frá þriggja vetra aldri en það er einungis bannað að taka úr þeim blóð. Þetta er klárlega mismunun.

8gr.j) Þessi liður hefur að gey~~n~~ma ákvæði um að blóðtökuhópar megi ekki vera stærri en 75 hryssur. Þetta vekur upp þá spurningu hvort hrossahópar sem reknir eru inn í öðrum tilgangi s.s. til að, flokka hópa, gefa ormalyf, klippa hófa og annað sem hrossin varðar eigi alltaf að vera 75 í hóp eða færri. Það verður ekki séð að slíkt ákvæði geti bara átt við þegar verið er að taka blóð úr hryssum og því ætti slíkt ákvæði að eiga við allt hrossahald ef vilji er fyrir því að setja stærðartakmörk á hópa.

9. gr. „**Kaupanda sem fær leyfi til blóðtöku skv. 2. mgr. 3. gr. er jafnframt skylt að gera allt sem í hans valdi stendur til að öll framkvæmd hennar sé í samræmi við ákvæði reglugerðar þessarar og annarra stjórnvaldsfyrirmæla velferð hrossanna**“. Bændur, sem halda hryssur til blóðtöku, hafa ávallt búið við að aðeins einn kaupandi er að blóðinu. Verðlagskerfi blóðsins hefur ýtt fjölda bænda út í að láta sónarskoða hryssur sínar en slíkt er afar íþyngjandi bæði fyrir bændur og hryssur. Bændur hafa gert ítrekaðar tilraunir til að reyna að semja við fyrirtækið, sem kaupir blóðið, um verð á blóði og fleira sem þessu viðkemur en þær dyr hafa ávallt verið lokaðar. Vald fyrirtækis, sem kaupir blóð af bændum, á ekki á nokkurn hátt að ná yfir starfsemi eða rekstur bænda.

10.gr. Bændur, sem halda hryssur til blóðtöku, fagna þessari grein enda þýðir hún að verðflokkakerfið í núverandi mynd yrði lagt af og því enginn hvati fyrir bændur til að láta sónarskoða hryssur sínar.

Norðurlandi 29.06.2022.

Birgir Hauksson Valagerði kt. 240164-3969

Magnús Magnússon Staðarbakka kt. 091272-4669

Kristján Þorbjörnsson Gilsstöðum kt. 100754-3639